妾薄命
作者：趙汝鐩
朝代：宋

paragraphs: 冶容麗質世鮮比，擇對年少風流子。
並欄觀魚雙戲水，妾心郎心誓如此。
一朝結束萬里行，東欲到海西到秦。
醉中慷慨躍馬去，出門十年無信音。
或傳淫蕩歸不得，或傳已作泉下客。
郎兮郎兮奈若何，恨淚徹夜孤枕滴。
君不聞鶑鶑錦字寄西遊，玉環綵絲意綢繆。
郎心忍向他人笑，下床徒自爲郎羞。
又不聞盼盼樽前小垂手，燕子樓深情獨厚。
豈期紅粉遽成灰，怨句空吟三百首。